**Ε’ ΠΡΟΓΡΑΜΜΑ ΟΙΚΟΝΟΜΙΚΗΣ ΑΡΩΓΗΣ ΓΙΑ ΔΗΜΟΣΙΟΓΡΑΦΟΥΣ**

Ο Οργανισμός Συλλογικής Διαχείρισης Έργων του Λόγου (ΟΣΔΕΛ), σύμφωνα με τη διεθνή πρακτική που ακολουθούν οι Οργανισμοί Συλλογικής Διαχείρισης και όπως ορίζουν η Οδηγία (ΕΕ) 2014/26 και ο ν. 4481/2017, διαθέτει μέρος των εσόδων του για κοινωνικούς σκοπούς προς όφελος των συμβασιούχων του.

Συγκεκριμένα για τους δημοσιογράφους, στο πλαίσιο του Ε’ Προγράμματος Οικονομικής Αρωγής του ΟΣΔΕΛ, θα διατεθούν έως και 40.000 ευρώ ως έκτακτη διανομή με κοινωνικά κριτήρια (Κανονισμός Διανομής, άρθρ. 6). Το ποσό αυτό προέρχεται από δικαιώματα προς διανομή τα οποία δεν εισπράχθηκαν από τους δικαιούχους και παραγράφηκαν μετά την παρέλευση 10 ετών, σύμφωνα με τον ν. 4481/2017. Η υποβολή των αιτήσεων θα ξεκινήσει τη **Δευτέρα 16 Οκτωβρίου 2023** και θα διαρκέσει έως και την **Παρασκευή 3 Νοεμβρίου 2023** (συνολική διάρκεια υποβολής αιτήσεων 3 εβδομάδες).

Οι προϋποθέσεις που πρέπει να πληρούνται για την υποβολή αίτησης είναι οι ακόλουθες:

* Ο/Η αιτών/ούσα πρέπει να είναι συμβασιούχος του ΟΣΔΕΛ και ή να είναι μέλος κάποιας εκ των ενώσεων συντακτών ή να είχε σχέση με εκδοτική επιχείρηση διάρκειας τουλάχιστον τριών ετών την τελευταία δεκαετία.
* Το πραγματικό ή τεκμαρτό ετήσιο οικογενειακό εισόδημα που έχει δηλώσει ο/η αιτών/ούσα κατά το προηγούμενο φορολογικό έτος (ΦΕ) 2022 να μην υπερβαίνει τα 10.000 ευρώ.
* Ο/Η αιτών/ούσα να έχει σημαντικό δημοσιογραφικό έργο.

Για την αξιολόγηση και τελική κατάταξη των αιτήσεων θα συνεκτιμηθούν:

* Σοβαρά προβλήματα υγείας.
* Ανεργία κατά τα έτη 2022 ή και 2023.
* Οικογενειακή κατάσταση (αριθμός ανήλικων τέκνων, μονογονεϊκή οικογένεια, κλπ.).

Οι αιτήσεις που θα υποβληθούν θα εξεταστούν από Επιτροπή, η οποία θα απαρτίζεται από εκπροσώπους των συνδικαλιστικών ενώσεων δημοσιογράφων, ένα μέλος του Διοικητικού Συμβουλίου του ΟΣΔΕΛ, που έχει την ιδιότητα του δημοσιογράφου και τον Διευθυντή του Οργανισμού. Η τελική κατάταξη θα εγκριθεί από το ΔΣ του Οργανισμού. Το ποσό που θα διατεθεί συνολικά και ανά δημοσιογράφο θα εξαρτηθεί από τον αριθμό των αιτήσεων που θα εγκριθούν.

Επισημαίνεται ότι το σκεπτικό-αιτιολόγηση της Επιτροπής για τις αιτήσεις που δεν θα γίνουν δεκτές, για λόγους προστασίας προσωπικών δεδομένων, δεν είναι ανακοινώσιμο.

**Απαραίτητα δικαιολογητικά**:

1. Αίτηση συμπληρωμένη με τα στοιχεία του αιτούντος/της αιτούσας.
2. Βεβαίωση μέλους ενώσεως συντακτών ή σύμβαση εργασίας με εκδοτική επιχείρηση Τύπου ή αντίγραφα τιμολογίων ή δελτίο παροχής υπηρεσιών (ΔΠΥ), από τα οποία να προκύπτει τουλάχιστον επί τρία έτη συνεχής συνεργασία με εκδοτική επιχείρηση στο διάστημα της τελευταίας δεκαετίας.
3. Εκκαθαριστικό σημείωμα για το **Φ.Ε. 2022 (δηλαδή της εφετινής δήλωσης εισοδήματος)**.
4. Βεβαιώσεις νοσοκομείων (εφόσον υπάρχουν σοβαρά προβλήματα υγείας).

Οι άνεργοι/ες οφείλουν **επιπλέον** να προσκομίσουν:

* Υπεύθυνη δήλωση ότι το εισόδημά τους το έτος 2023 δεν θα υπερβαίνει το ποσό των 10.000 ευρώ.
* Ενεργή κάρτα ανεργίας ή βεβαίωση του ΟΑΕΔ.
* Σε περίπτωση εργαζόμενου με ΔΠΥ, θα υποβάλεται υπεύθυνη δήλωση σχετικά με το ετήσιο εισόδημα του 2023 και η διακοπή της εργασίας θα αποδεικνύεται με την προσκόμιση των ΔΠΥ που έχει εκδώσει ο/η αιτών/ούσα κατά τα έτη 2022 και 2023.

Για λόγους προστασίας των προσωπικών δεδομένων δεν θα δημοσιοποιηθούν τα ονόματα των αιτούντων/ουσών, καθώς και εκείνων που θα επιλεγούν. Επίσης, βάσει του ισχύοντος Κανονισμού Προστασίας Προσωπικών Δεδομένων (GDPR), τα προσωπικά δεδομένα (στοιχεία και λοιπά αρχεία), που απαιτούνται για την υποβολή της αίτησης θα διατηρούνται προς επεξεργασία από τον ΟΣΔΕΛ μόνο για τον σκοπό της συμμετοχής του/της αιτούντος/αιτούσας στο Ε’ Πρόγραμμα Οικονομικής Αρωγής. Μετά το πέρας της διαδικασίας επιλογής των ενδιαφερομένων από την αρμόδια Επιτροπή θα καταστρέφονται αμέσως.

Αίτηση υποβολής για το Ε’ Πρόγραμμα Οικονομικής Αρωγής Δημοσιογράφων μπορείτε να βρείτε **εδώ**.

Οι αιτήσεις μπορούν να υποβληθούν με τους παρακάτω τρόπους:

α) ηλεκτρονικά στο **arogipress@osdel.gr****,**

β) με courier (προτείνεται η εταιρία [jet post](https://www.jetpost.gr/), τηλ. 210 6400666, με ειδική τιμή παράδοσης φακέλου στον ΟΣΔΕΛ). Η διεύθυνση αποστολής του φακέλου με courier είναι: Θεμιστοκλέους 73, 106 83 Αθήνα, 1ος όροφος, Τμήμα λογιστηρίου, τηλ. 210 3849103),

γ) με προσκόμιση της αίτησης και των δικαιολογητικών από τον ίδιο τον αιτούντα ή την αιτούσα στα γραφεία του Οργανισμού, Θεμιστοκλέους 73, 106 83, Αθήνα. **H προθεσμία για την υποβολή και την παραλαβή των αιτήσεων** **λήγει την Παρασκευή 3 Νοεμβρίου 2023**.

Αιτήσεις που θα παραληφθούν μετά την ημερομηνία αυτή δεν θα συμπεριληφθούν στη διαδικασία αξιολόγησης.

**Σημαντικές επισημάνσεις:**

* Οι συμβασιούχοι που έχουν παραπάνω από μία ιδιότητες (δημοσιογράφος/ συγγραφέας/μεταφραστής), μπορούν να υποβάλουν αίτηση μόνο σε ένα από τα τρία επιμέρους προγράμματα του Ε’ Προγράμματος Οικονομικής Αρωγής του έτους 2023.
* Οι ενδιαφερόμενοι/ες καλούνται να ελέγξουν με τον λογιστή τους εάν η οικονομική ενίσχυση του ΟΣΔΕΛ μπορεί να έχει επιπτώσεις σε τυχόν επιδόματα, απαλλαγές και άλλα μέτρα κοινωνικής πρόνοιας που δικαιούνται.